62018CJ0261_RES
Predmet C-261/18
Europska komisija
protiv
Irske
Presuda Suda (veliko vijeće) od 12. studenoga 2019.
„Povreda obveze države – Presuda Suda kojom se utvrđuje povreda obveze – Neprovedba – Direktiva 85/337/EEZ – Odobrenje i izgradnja vjetroelektrane – Projekt koji može imati značajne utjecaje na okoliš – Nepostojanje prethodne procjene utjecaja na okoliš – Obveza legalizacije – Članak 260. stavak 2. UFEU-a – Zahtjev za nalaganje plaćanja novčane kazne i paušalnog iznosa”
Okoliš – Procjena utjecaja određenih projekata na okoliš – Direktiva 85/337 – Obveza nadležnih tijela da izvrše procjenu prije odobrenja – Propuštanje procjene – Obveza tijela da to isprave – Doseg – Procjena provedena u okviru legalizacije nakon izgradnje i puštanja u rad dotičnog postrojenja – Dopuštenost – Pretpostavke
(čl. 4. st. 3. UEU-a; Direktiva 85/337 Vijeća, kako je izmijenjena Direktivom 97/11, čl. 2. st. 1. i čl. 4. st. 1. i 2.)
(t. 72.-78.)
Okoliš – Procjena utjecaja određenih projekata na okoliš – Direktiva 85/337 – Obveza nadležnih tijela da izvrše procjenu prije odobrenja – Propuštanje procjene – Obveza tijela da to isprave – Doseg – Nepostojanje naknadne procjene – Povreda
(Direktiva 85/337 Vijeća, kako je izmijenjena Direktivom 97/11, čl. 2. st. 1. i čl. 4.)
(t. 79.-84.)
Države članice – Obveze – Provedba direktiva – Povreda obveze – Opravdanje utemeljeno na nacionalnom pravnom poretku – Nedopuštenost
(čl. 258. UFEU-a)
(t. 89.-91.)
Države članice – Obveze – Povreda obveze – Opravdanje – Načelo zaštite legitimnih očekivanja – Pozivanje države članice na određeno načelo kako bi spriječila utvrđenje povrede obveze – Nedopuštenost
(čl. 258. UFEU-a)
(t. 92., 93.)
Tužba zbog povrede obveze – Presuda Suda kojom se utvrđuje povreda obveze – Povreda obveze provedbe presude – Novčane sankcije – Paušalni iznos – Određivanje iznosa – Kriteriji – Težina i trajanje povrede – Neprovedba presude u području procjene utjecaja na okoliš
(čl. 260. st. 2. UFEU-a; Direktiva 85/337 Vijeća, kako je izmijenjena Direktivom 97/11)
(t. 115.-123.)
Tužba zbog povrede obveze – Presuda Suda kojom se utvrđuje povreda obveze – Povreda obveze provedbe presude – Novčane sankcije – Paušalni iznos – Određivanje iznosa – Kriteriji – Sposobnost plaćanja – Datum ocjene
(čl. 260. st. 2. UFEU-a)
(t. 124.)
Tužba zbog povrede obveze – Presuda Suda kojom se utvrđuje povreda obveze – Povreda obveze provedbe presude – Novčane sankcije – Novčana kazna – Određivanje oblika i iznosa – Diskrecijska ovlast Suda – Kriteriji
(čl. 260. st. 2. UFEU-a)
(t. 131.-135.)
Kratak prikaz
Irska je dužna platiti novčane kazne zbog neprovedbe prethodne presude Suda kojom joj je, među ostalim, naložena obveza procjene utjecaja vjetroelektrane na okoliš
U presudi od 12. studenoga 2019. u predmetu Komisija/Irska (vjetroelektrana u Derrybrienu) (C-261/18) Sud je, zasjedajući u velikom vijeću, naložio Irskoj plaćanje novčane kazne zbog nepostupanja po presudi od 3. srpnja 2008., Komisija/Irska (
1
), kojom je Sud utvrdio da je ta država članica prekršila Direktivu 85/337 (
2
) jer je izgradila vjetroelektranu u Derrybrienu (Irska) bez prethodne procjene njezina utjecaja na okoliš.
Nakon donošenja presude iz 2008. godine Irska je pokrenula postupak legalizacije kojim je operatoru vjetroelektrane u Derrybrienu nastojala omogućiti usklađenje sa zahtjevima iz Direktive 85/337. Međutim, s obzirom na to da se operator vjetroelektrane nije podvrgnuo tom postupku, a nisu ga po službenoj dužnosti pokrenula ni irska tijela, Komisija je po drugi put Sudu podnijela tužbu zbog povrede obveze.
Sud je najprije ispitao koje obveze ima država članica u slučaju kada je projekt odobren uz povredu obveze provedbe prethodne procjene njegovih utjecaja na okoliš, predviđene Direktivom 85/337. Sud je podsjetio na to da su države članice, na temelju načela lojalne suradnje, dužne poduzeti sve potrebne mjere za ispravljanje propusta koji se sastoji od neprovođenja procjene utjecaja na okoliš. One su osobito obvezne provesti procjenu radi legalizacije, čak i nakon što je postrojenje pušteno u rad. Takva procjena mora uzeti u obzir ne samo buduće utjecaje predmetnog postrojenja nego i utjecaje na okoliš nastale od njegove realizacije. Navedena procjena može dovesti do izmjene ili povlačenja odobrenja koja su izdana uz povredu obveze prethodne procjene.
Međutim, neovisno o zakonodavnoj reformi kojom je uveden postupak legalizacije, Irska nije provela novu procjenu utjecaja vjetroelektrane na okoliš te na taj način nije postupila u skladu s izrekom presude iz 2008. godine.
Sud je zatim odbio različite argumente koje je Irska istaknula u svoju obranu. S jedne strane, Irska se ne može pozivati na nacionalne odredbe kojima se ograničava mogućnost pokretanja postupka legalizacije, a koje su uvedene radi osiguranja provedbe presude iz 2008. godine. U tom je kontekstu Sud podsjetio na to da su nacionalna tijela dužna ispraviti propust koji se sastoji od neprovođenja procjene utjecaja na okoliš te da se obveze iz Direktive 85/337 odnose i na operatora vjetroelektrane, s obzirom na to da je on pod nadzorom Irske. S druge strane, iako su odobrenja za izgradnju vjetroelektrane u Derrybrienu postala konačna, Irska se ne može pozivati na pravnu sigurnost ni na legitimna očekivanja operatora vjetroelektrane u pogledu stečenih prava kako bi izbjegla posljedice koje proizlaze iz objektivnog utvrđenja povrede Direktive 85/337. U tom je pogledu Sud istaknuo da se projekti odobrenje kojih se više ne može izravno pobijati pred sudom ne mogu jednostavno smatrati zakonski odobrenima u odnosu na obvezu provođenja procjene utjecaja na okoliš.
Uzimajući u obzir težinu i dugotrajnost povrede – od presude iz 2008. godine proteklo je više od jedanaest godina, a potrebne mjere nisu usvojene – kao i sposobnost plaćanja Irske, Sud je naložio toj državi članici da Komisiji plati paušalni iznos od 5000000 eura kao i novčanu kaznu u iznosu od 15000 eura po danu, računajući od dana donošenja presude do dana provedbe presude iz 2008. godine.
(
1
)	Presuda od 3. srpnja 2008., Komisija/Irska, C-215/16, EU:C:2008:380
(
2
)	Direktiva Vijeća 85/337/EEZ od 27. lipnja 1985. o procjeni utjecaja određenih javnih i privatnih projekata na okoliš (SL 1985., L 175, str. 40.)